**Pressemeddelelse, DigitalLead, 26. maj 2020**

**Fusion af it-klynger skal styrke digitaliseringen i Danmark**

**De to erfarne erhvervsnetværk BrainsBusiness og it-forum er i partnerskab med en række af landets universiteter samt GTS-institutter gået sammen om at etablere Danmarks nye digitale klynge.**

Det er en bred og samlet partnerkreds, der nu med fælles front kan løfte sløret for Danmarks nye digitale klynge, der får navnet ”DigitalLead”.

Bag den landsdækkende klynge, som i første omgang får ansatte i Aalborg, Aarhus og København, står de i forvejen veletablerede erhvervsnetværk BrainsBusiness og it-forum, som hidtil har opereret i henholdsvis Nord- Midt- og Sydjylland, og en række af landets universiteter samt GTS-institutter.

- ”Det er med en stærk indsats fra Aalborg Universitet, Aarhus Universitet, Copenhagen Business School, Danmarks Tekniske Universitet, IT-Universitetet i København, Københavns Universitet og Syddansk Universitet samt GTS-Institutterne Alexandra Instituttet og Force Technology, at det ”Det Digitale Danmark” nu samles på tværs af hele landet om at etablere den første landsdækkende klyngeorganisation for it og digitalisering”, fortæller næstformand for DigitalLead og prorektor på IT-Universitetet, Jens Christian Godskesen.

- ”Formålet med etableringen af DigitalLead er at skabe øget innovation. Vi forener forskning og praksis og skaber et tværgående samlingspunkt for digital innovation og øget produktivitet både for virksomheder, der udvikler digitale løsninger samt for alle øvrige sektorer, som er afhængige af innovative it-løsninger for at kunne udvikle deres forretning”, fortæller formand for DigitalLead Brian Busk, der bakkes op af direktør i it-forum, Bo Sejer Frandsen:

- ”Det er altafgørende for innovationskraften i Danmark, at landets virksomheder ved, hvor de kan gå hen for at få viden om og indsigt i de nyeste teknologiske løsninger som f.eks. kunstig intelligens, Internet of Things, Cyber Security, Virtual og Artificial Reality, Big Data, Blockchain med mere. DigitalLead skal være brohoved for etablering af meningsfulde og værdiskabende samarbejdsrelationer virksomhederne imellem og mellem forskningsverdenen og erhvervslivet, så vi sikrer, at Danmark vedbliver med at være en digital frontløber på det internationale verdenskort”, fortæller han.

It-forum og BrainsBusiness har i forvejen tilsammen 600 betalende medlemsvirksomheder, som nu føres med over i DigitalLead, der således fra start står som en stærk medlemsorganisation med mange års klyngeerfaring, som nu kommer virksomheder i hele landet til gavn.

Medlemskabet giver virksomheder adgang til en lang række aktiviteter og projekter i form af relevante faglige it-events, co-creation-forløb, innovations-workshops, videnspredningsaktiviteter med mere, der tager udgangspunkt i erhvervslivets behov på det digitale område.

Én af de virksomheder, der i mange år har været aktiv som medlem af de jyske it-klynger, som nu bliver en del af DigitalLead, er softwarevirksomheden Systematic. CEO Michael Holm fortæller:

- ”For os er det vigtigt at bidrage til klyngearbejdet og bakke op med et medlemskab, som bl.a. giver vores medarbejdere adgang til yderst relevante og innovationsskabende events, netværk og projekter. Det giver stor mening at udbrede det arbejde, it-forum og BrainsBusiness i mange år har udført med stor professionalisme i det jyske til gavn for en lang række virksomheder og forskningsinstitutioner, til hele landet, og vi glæder os til at være en del af en endnu større og stærkere klyngeorganisation, som arbejder målrettet for Danmark som førende it-nation”

Klyngen vil desuden have et stærkt fokus på FN’s verdensmål med øje for, hvordan digitale løsninger både bidrager til et grønnere og mere bæredygtigt Danmark – men også, hvordan innovative danske it-løsninger på større skala kan bidrage til at løse blandt andet klimaudfordringer på verdensplan.

”Vi ser meget frem til arbejdet med at etablere et landsdækkende fundament for dansk erhversliv og for forskere inden for it og digitalisering. Vi bygger videre på årelange erfaringer og viden om klyngedannelse og stærke, danske forskningstraditioner på it-området. Nu forener vi kræfterne, og derfor står vi stærkere, når vi i fremtiden skal fortsætte Danmarks styrkeposition som digital nation”, slutter direktør for BrainsBusiness Birgit Pia Nøhr.

**Kontakt:**

Regionsdirektør for DigitalLead Aalborg
Birgit Pia Nøhr – tlf.: Mail: bpn@digitallead.dk

Regionsdirektør for DigitalLead Aarhus
Bo Sejer Frandsen – tlf.: Mail: bsf@digitallead.dk

Bestyrelsesformand for DigitalLead

Brian Busk – tlf: 4045 4393. Mail: bbu@nobia.dk

Næstformand for DigitalLead

Jens Christian Godskesen, ITU, tlf: 7218 5276 Mail: jcg@itu.dk